Na der grote. Erwerdige her Otte, besunderge gude vrunt. Juwen breff inholdende van deme manne, den wii upgesat hadden umme anclage willen juwes deners, Sten genant, umme ens botes unde anders willen, dat he zolde gestolen hebben etc., hebben wii in giifte disses breves gutliken untfangen unde wol vornomen. Hiirup begere wii jwer ersamheit to weten, dat dezulve buer, deme dat boet tobehorde, vor unses stades voegede muntliken bekande, dat he em van des botes wegen nene schult en geve. Ok so sat disse vorbenomede man besloten zine tiit unde dar enboven umme dersulven sake willen, alse en recht is, unde nademe dat binnen der tiit nemant en quam ene anclagende mit redeliker bewisinge, so wart he in gerichte leddich unde loes gedelt na utwisinge unses rechtes etc. Item alze gii vorder schriven, wo jw vorgekomen sii, dat wii avent unde morgen unse boden zolen hebben gehat by juwes gnedigen heren koninges vienden myt eneme schuttenbote etc., darupp bidde wii juwer leve to weten, dat hiir en schip ut Prutzen quam mit gude geladen, den unsen unde to Dantzike tobehorende, dat ze en by Wodensholme nemen mit gude unde mit alle. Des vordingeden de coplude, de darinne weren, datzulve schip unde gud vor ene enkede summe penninge, dar se en want unde ander dink vor geven, upp dat ze van en komen mochten. Darna quemen dezulven coplude vor uns biddende, dat wii en bewisinge wolden geven, dat dat vorbenomede gut myt uns unde to Dantzike tobehorde, welke bewisinge en van uns in eneme openen breve gegeven wart unde by enen boden, unserem dener, myt enen visscherbote an desulven, de dat gud genomen hadden, gesant wart. Dar se uns wedder bii enboden, wo it en let were, dat se en nicht mer genomen hadden. Darna tohant krege wii tiidinge, dat ze to den Scheren wart zolden gesegelt zin, unde wii vorhopeden uns wol, dat gii se solden beslagen unde gegrepen hebben. Item alze gii schriven umme juwen dener Karll, dat ze en gevangen hebben, unde wo wii by em don willen etc., hiir bidde wi jwer leve ok to weten, dat uns dat let genoch is unde in unsir macht nu tor tiit nicht en is dar wat bi to donde, wente ze lange van dar ze legen gesegelt zin unde wii ok nene tidinge van en irvaren hebben zint der tiit, dat ze to den scheren wart zolden gezegelt zin.